23. schôdza NR SR - 10.deň - B. popoludní
Dátum: 2024-12-09
Poslanec: Matovič, Igor (SLOVENSKO)
Druh vystúpenia: Vystúpenie v rozprave

94. Takže týmto návrhom zákona riešime veľmi háklivú vec, pre mnohých úplne tú najkľúčovejšiu a v politike úplne, úplne najkľúčovejšiu, a to sú prachy alebo teda mzda alebo plat. V tomto prípade plat ministrov a premiéra alebo predsedu vlády Slovenskej republiky, ktorí si sami sebe 6. októbra roku 2027 na rokovaní vlády svojimi vlastnými prstami sami sebe odhlasovali, že si zvyšujú platy o 100 %. V prípade Fica je to viac ako 5 700 eur mesačne, podotýkam, bez odvodov, bez daní, to znamená 5 700 eur mesačne v čistom si Fico sám sebe odhlasoval. V prípade ministrov je to trošku menej, ale bez problémov môžme hovoriť paušalizujúco, že si sami sebe zvýšili platy o 100 % alebo o 5 000 eur mesačne. Čo navrhujeme novelou tohto zákona? Novelou tohto zákona navrhujeme, aby sa kompetencia zvyšovať plat odňala vláde Slovenskej republiky, lebo sa správa, alebo dokázala to 6. februára 2024, že sa nespráva a nedokáže správať v súlade s verejným záujmom a nedokáže strážiť a chrániť verejné blaho. Ak by sa tak vláda správala, v žiadnom prípade v situácii, kedy zdiera ľudí o posledné, kedy rodinám s deťmi kradne doslova daňové bonusy vo výške tisícov eur ročne na jedno dieťa, keď dôchodcom ukradli 350-miliónov eur vo forme rodičovských dôchodkov, keď všetkým ľuďom na Slovensku zvyšujú v podstate o 15 % alebo jednu šestinu DPH sadzbu z 20 na 23 %, keď zvýšili 900 poplatkov o 50 %, 900 rozličných poplatkov o 50 %, keď naďalej ľudia na Slovensku napriek Ficovým, Pellegriniho a Dankovým sľubom nakupujú ten istý nákupný košík, týždňový nákup v potravinách o 50 % drahšie ako napríklad v Poľsku v tej istej obchodnej sieti, jednoducho keď sa rozhodli, že splnia alebo nesplnia ani jeden svoj predvolebný sľub a že budú orať na ľuďoch, lebo treba zabezpečiť pre samých seba ďalšie luxusné mnohomiliónové vily na Francúzskej riviére. A v takejto situácii, keď si vláda sama sebe zvýšila platy o 100 % alebo ako som povedal v priemere o 5 000 eur mesačne, je správne, aby Národná rada sa chopila svojej ústavnej povinnosti, to znamená strážiť a dohliadať nad výkon vlády Slovenskej republiky. Viem, že súčasní koaliční poslanci to vnímajú tak, že ich úlohou je len stláčať tlačítka, čo im Fico a spol. napíšu, čo ako hlasovať majú, potom im to ešte niekto ukáže, ešte niekto im to prípadne zakričí, aby sa náhodou nepomýlili, ale ústava hovorí jednoznačne, že poslanec by mal hlasovať vždy v súlade so svojím svedomím a presvedčením a nemal by podliehať žiadnym príkazom. Zároveň ústava hovorí jednoznačne, že Národná rada kontroluje výkon moci vlády Slovenskej republiky, a preto v takejto situácii, kedy vláda exemplárne zlyhala, je na mieste, aby parlament ukázal a obhájil svoje ústavné kompetencie voči vláde Slovenskej republiky a prevzal na seba možnosť, prípadnú možnosť navyšovať platy členov vlády. Považujeme to za jediné možné riešenie, lebo akákoľvek výzva, všetko by bolo smerom k vláde, by, predpokladáme, že všetko by bolo nevypočuté, lebo arogancia, ktorou vláda rok aj štvrť spravuje našu krajinu, doslova nás môže uistiť v tom, že nič, žiadna výzva na to, aby si sami sebe zase spätne znížili platy, nebude vypočutá. Preto navrhujeme teda, aby táto kompetencia sa presunula jednoznačne na parlament, aby sa platy členov vlády určovali jedine formou zákona a žiadne možnosti pre vládu, aby neboli a dupľom také, ktorým v podstate ľstivým spôsobom si sami sebe zvýšili platy, hoci zákon o rozpočtovej zodpovednosti alebo ústavný zákon o rozpočtovej zodpovednosti hovorí o princípe práve opačnom, že v situácii, v akom Fico vyrába dlhy alebo táto vláda organizovaného zločinu, by platy mali byť znižované. Áno, zákon o rozpočtovej zodpovednosti, ústavný zákon hovorí o platoch, ale ani predkladateľov toho zákona, ani tých ľudí, ktorí pred zhruba 12 rokmi za tento zákon hlasovali, ani náznakom nenapadlo, že niekedy bude môcť byť tak podlá vláda, ktorá obíde v podstate ducha ústavného zákona, ktorý hovorí o tom, že nezodpovedná vláda má mať znížené zo zákona platy, tak Fico si vymyslí hacknutie systému tak, že zvýši si paušálne náhrady, o ktorých, áno, ten ústavný zákon nehovorí, ale hovorím duch ústavného zákona hovorí jednoznačne, že práve pri hospodárení, tak nezodpovednom hospodárení Roberta Fica a spol. by mali byť platy členov vlády znížené. A Fico si jednoducho našiel uznesenie, ktoré roky rokúce nikto nemenil, ktoré hovorilo o tom teda, že áno, člen vlády alebo premiér mal 1 191 eur v čistom ako taký fond reprezentatívny povedzme pre seba, aby mohol možno niekoho niekde pozvať a podobne, ako paušálne náhrady a on si vymyslel, že cez toto to obíde, ľstivým spôsobom obíde ústavný zákon o rozpočtovej zodpovednosti a navýši si paušálnu náhradu len v svojom prípade, hovorím, o tých 5 700 eur z 1 191 eur na 6 885 eur v čistom a mesačne. Považujeme to za podvod, v tomto prípade aj teda, hovorím, voči duchu ústavného zákona, ktorý jednoznačne hovorí presný opak. Hoci, samozrejme, nikto nemôže povedať, že to bolo nelegálne. Išli v súlade s pravidlami, ktoré im to umožňovali a áno, mali tú možnosť, ale nikoho nenapadlo, že niekto dokáže takto zneužiť možnosť hlasovať na vláde o svojich vlastných platoch. Preto teda navrhujeme, aby sa táto kompetencia jednoznačne teda vrátila späť len do rúk a rozhodnutia Národnej rady. Áno, uvedomujeme si, že potom by tak či tak vládna koalícia organizovaného zločinu, ktorá tu má väčšinu, mohla rozhodnúť o tom istom, že následne by mohla zvýšiť vláde platy o 100 % alebo o 5 000 eur mesačne, ale predtým by tu sa museli tí poslanci, ktorí by to navrhovali postaviť a museli by obhájiť toto konanie. Museli by obhájiť, že v čom je teda spravodlivé lekárom a zdravotníkom brať, v čom je spravodlivé učiteľom nepridať na plate ani euro, rovnako policajtom a ostatným štátnym zamestnancom. V čom je spravodlivé, že desiatky tisíc štátnych zamestnancov pracujú za ani nie minimálnu mzdu, ale zároveň by teda tu navrhovali tí koaliční poslanci zvýšiť platy Fica a ministrov o 100 % alebo o 5 000 eur mesačne. Museli by si to tu obhájiť v prvom čítaní, v druhom čítaní, museli by byť vystavení aj tej verejnej diskusii a nebolo by to urobené tak pokútne, ako to urobil Fico a spol. ako posledný šmejd, kedy donesie papier tzv. pod pazuchou na rokovanie vlády, kedy nikto o tom nevie, že niečo sa také chystá, aby nebola verejná diskusia a rýchlo predstaví papier a hlasujeme, stláčame tlačítka, ktoré máme pri sebe o svojich vlastných platoch. A chcem dať iba na záver takú rečnícku otázku. Páni vraj zo sociálnej demokracie, či z HLAS-u, alebo SMER-u, ktorý z vašich voličov má pri sústruhu, pri lôžku chorého alebo pri tej tabuli, kde učí deti pani učiteľka alebo ktorékoľvek povolanie, či to je šička pri mašine, alebo možno je to človek, ktorý tú žumpu príde raz do mesiaca vycucať do rodinného domu, ktorý z tých zamestnancov, vašich voličov má pri tej žumpe, pri tej šijacej mašine, pri tej tabuli, pri sústruhu, kdekoľvek, kde má to tlačítko, aby si sám sebe mohol zvýšiť plat a dupľom o 100 % alebo o 5 000 eur mesačne. Takže skúste urobiť krok späť. Toto bolo papalášske, mimoriadne cynické a arogantné rozhodnutie, ktorým ste napľuli vašim vlastným voličom do očí. Predkladáme tento návrh, aby ste to opravili, aby ste sa vrátili späť, lebo vám to budem opakovať donekonečna, keď takto arogantne ďalej budete vy postupovať, ako fungujete už 15. mesiac od vzniku vlády, tak vaši vlastní voliči, tá časť, ktorí sú schopní rozmýšľať a je ich približne štvrtina, vaši vlastní voliči vás pripravia o moc, lebo jednoducho pochopia, že vy ste ich len a len podviedli. Nasľubovali ste hory-doly, lacnejšie potraviny, lacnejšie energie, zachovanie sociálneho štandardu, nikomu sa nebude nič brať, nebudete rušiť sociálne výhody, nebudete rušiť daňový bonus, nebudete rušiť špeciálnu prokuratúru, keď teda mám zabŕdnuť aj do spravodlivosti, ani jeden z tých sľubov ste nesplnili a robíte presný opak. A zároveň si myslíte, že vaši voliči vám to donekonečna budú žrať, donekonečna ich môžete klamať a že vaši voliči vám budú tlieskať za to, že na Slovensku aj po vašom slávnom znížení z 10 na 5 % DPH budú nakupovať potraviny nie o 50 % drahšie ako v Poľsku, tie isté, ale až o 47 % drahšie ako v Poľsku. Aj tí vaši voliči, hovorím, tá štvrtina rozmýšľajúcich vašich voličov, ktorí nie sú hlúpi, iba boli podvedení vami a vašimi sľubmi, to pochopia a už dnes chápu. Mnohí z nich dnes už sú ticho, už nebojujú za vás, lebo si sami to vedia spočítať, a to je kúsok, krôčik od štádia, kedy začnú proti vám bojovať medzi vašimi vlastnými voličmi. Čiže keď nechcete dopadnúť v ďalších voľbách na hanbu a tak, že úplne zabijete nejakú sociálnu demokraciu na Slovensku a nikdy už sa nedostanete k moci, tak spravte tento krok späť. Predložili sme vám predošlý zákon, kedy môžete rodinám s deťmi vrátiť daňové bonusy, peniaze máte v Kaliňákovej peňaženke, tam ste mu dali 700 miliónov z roka na rok navyše, ktoré nepotrebuje a rovnako vám teraz dávame, tu je symbolická suma, neviem, ako to presne nazval Fico, že to je prd do stromovky alebo niečo také, že to sú nepodstatné peniaze o to skorej. Tie nepodstatné peniaze treba vrátiť späť do štátneho rozpočtu, lebo je to arogantné chcieť od ľudí, aby si uťahovali opasky, keď vy sami sebe si nadelíte 100 % platy navyše alebo 5 000 eur mesačne. Urobte tento krok, pomôžete samým sebe, pomôžete pocitu všetkých ľudí na Slovensku, že sme na jednej lodi, že každý si má uťahovať opasok a urobíte krok k tomu, aby ste vo voľbách neutrpeli prepadák, ktorý vám doprajú vaši vlastní voliči len za to, lebo pochopia, že vy ste ich vlastne od začiatku podvádzali, a takto ste ich podviedli. Ďakujem pekne.